#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 6 mai 2019, în şedinţa extraordinară**

**a Consiliului Local al municipiului Paşcani, care are loc în sala de şedinţe a Primăriei municipiului Paşcani, judeţul Iaşi**

Ora 10,40

Doamna Jitaru Irina, secretarul municipiului Pascani deschide lucrările ședinței extraordinare din 6 mai 2019, arătând că este legal constituită, din 19 consilieri în funcție, sunt prezenți 16. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, 1 cetățean, mass-media locală.

**Doamna Jitaru Irina**, secretarul municipiului Pascani dă cuvântul președintelui de ședință, domnul Toma Andrei-Codrin.

**Domnul Toma Andrei-Codrin,** presedinte de ședință, dă citire parțial Dispoziției nr. 740/02.05.2019:

#### “ ROMÂNIA

**JUDEŢUL IAŞI**

**MUNICIPIUL PAŞCANI**

**P R I M A R**

**D I S P O Z I Ţ I A Nr. 740**

**din data de: 02.05.2019**

**Primarul municipiului Paşcani, judeţul Iaşi;**

Având în vedere dispoziţiile art. 39, alin. (2) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa extraordinară**, din data de **06.05.2019**, **ora 10.30**,**­­­­­­­­­­­­­** în sala de şedinţe a Consiliului Local al municipiului Pașcani, cu următoarea ordine de zi:**”**

#### Precizează că sunt 3 proiecte pe ordinea de zi. Supune la vot ordinea de zi. Cine este pentru? Abțineri? Împotrivă?

Pentru: 16

Abțineri: 0

Împotrivă: 0

Solicită trecerea la punct 1 de pe ordinea de zi.

1. **PROIECT DE HOTĂRÂRE privind asumarea/neasumarea responsabilității organizării și derulării procedurilor de atribuire a contractelor/acordurilor-cadru pentru achiziția produselor aferente Programului pentru Școli al României și a contractelor/acordurilor-cadru de prestare a serviciilor pentru derularea măsurilor educative, pentru anul 2019-2020, la nivelul Municipiului Pașcani**

*Inițiatorul proiectului de hotărâre - Primarul municipiului Pașcani*

Întreabă dacă sunt discuții sau întrebări.

**Domnul Bodoașcă Mihai-Claudiu**, consilier local, precizează că au mai avut un asemenea proiect, o asemenea speță și anul trecut, nu au reușit să se pună de acord, astfel încât anul acesta în Pașcani nu s-a distribuit lapte și corn în școli. Pentru a evita pe viitor astfel de disfuncționalități, se bucură că aceste activități au început mai devreme, crede că este timp suficient pentru ca în toamnă contractele să fie semnate. Vor să facă un amendament la acest proiect de hotărâre, astfel încât să se facă achiziție multianuală, programul desfășurându-se în perioada 2017-2023, să nu mai fie nevoie să vină în fiecare an cu proiect de hotărâre. Vrea să facă un amendament: Art. 1 – să se completeze ultima frază: pentru anii 2019-2023. La nivel național se încearcă descentralizarea tuturor activităților, astfel încât consiliile locale să aibă destulă autoritate și de aceea crede că trebuie să-și asume acest program. Fiind desfășurat de ei, au control asupra licitațiilor și a distribuirii, nu stau după alții, nu caută scuze că sunt sincope. Roagă președintele de ședință să fie supus la vot amendamentul.

**Domnul Toma Andrei-Codrin,** presedinte de ședință, supune la vot amendamentul colegului Bodoșcă. Cine este pentru? Abțineri? Împotrivă?

Pentru: 6

Abțineri: 10

Împotrivă: 0

Precizează că amendamentul nu a fost aprobat. Dă cuvântul doamnei viceprimar.

**Doamna Nedelcu Gabriela**, viceprimarul municipiului Pașcani, vrea să facă o precizare: faptul că în municipiul Pașcani ca și în alte localități, copiii nu au beneficiat de lapte și corn nu se datorează Consiliului Local, nu se datorează primarului sau altcuiva. Se datorează strict unor necorelări în ceea ce privește elaborarea unor acte normative, respectiv unor hotărâri de consiliu județean, care nu au fost armonizate cu legislația specifică în vigoare. Discuția a fost îndelungă pe acest subiect, dar se pare că nu au citit cu atenție HG 640 din 2017, în care anual se specifică obligația adoptării unei hotărâri de asumare/neasumare în termen de 15 zile lucrătoare de la data aprobării bugetului. Nu fac hotărâri de consiliu local fiindcă vor, ci fiindcă au fost solicitate prin această hotărâre a guvernului. Nu se poate amendamentul până în anul 2023. În fiecare an, conform hotărârii de guvern își vor asuma sau nu acest lucru. În acest moment vorbesc despre anul școlar 2019-2020, iar data trecută au votat pentru anul școlar 2018-2019. A vorbit azi la Consiliul Județean, ei au pregătit toată documentația, au alocat în buget fondurile necesare. Având în vedere că s-a votat bugetul, au obligația să supună votului din nou asumarea sau neasumarea. Punctul ei de vedere e următorul: ținând cont de faptul că pentru anul 2018-2019 în HG nu e prevăzută obligația decontării acestor sume din fonduri europene, pentru anul 2019-2020 legiuitorul nu mai zice nimic. Reamintește că este un program pentru școli al Uniunii Europene, unde România este parte semnatară, fiind și celelalte state ale UE părți în acest program. Conform OG 13 și ghidului de finanțare, cei care au obligația de a deconta sumele sunt consiliile județene. Propune neasumarea, Consiliul Județean Iași e pregătit pentru a organiza licitația la nivel de județ, ținând cont că nu au certitudinea decontării sau nedecontării acestor sume pentru anul școlar 2019-2020.

**Domnul Toma Andrei-Codrin,** presedinte de ședință, întreabă dacă mai sunt discuții pe acest proiect.

**Domnul Pantazi Dumitru**, primarul municipiului Pașcani, vrea să mai facă câteva precizări. Menționează că județul Iași e singurul județ, nu știe din ce motive, în care nu s-a primit laptele și cornul, pentru că la nivelul consiliului județean nu și-au asumat derularea acestor proceduri. Sunt primării din județ care au organizat licitația, au încheiat contracte și acum se întreabă dacă vor primi bani de la APIA, fiindcă nu se primesc documentațiile pentru rambursarea banilor. Procedura Comisiei Europene e clară și încă nu și-a dat avizul pentru modificare, pentru a organiza această licitație și UAT-urile. Această neclaritate cu privire la bani duce la faptul că acești copii nu primesc laptele și cornul pentru anul școlar 2018-2019. Nu e o fugă de responsabilitate, ci e vorba de fonduri care se derulează din fonduri europene, cu proceduri clare, care nu pot fi interpretate și răstalmăcite cum vor.

**Domnul Toma Andrei-Codrin,** presedinte de ședință, menționează că e necesar, ca să fie clar, să supună la vot asumarea și apoi, neasumarea. Întreabă cine este pentru asumarea responsabilității?

Pentru: 6

Abțineri: 10

Împotrivă: 0

Supune la vot neasumarea responsabilității. Cine este pentru?

Pentru: 10

Abțineri: 0

Împotrivă: 6

Precizează că s-a aprobat neasumarea.

**Doamna Jitaru Irina**, secretarul municipiului Pașcani, precizează că hotărârea va fi modificată în sensul neasumării, după cum s-a votat.

Se trece la punctul 2 de pe ordinea de zi.

**2. PROIECT DE HOTĂRÂRE privind trecerea din proprietatea privată a municipiului Pașcani și administrarea Consiliului Local al municipiului Pașcani, în proprietatea publică a municipiului Pașcani și administrarea Consiliului Local Pașcani a terenului în suprafață de 2079 mp situat în municipiul Pașcani, strada Morilor, județul Iași**

*Inițiatorul proiectului de hotărâre - Primarul municipiului Pașcani*

Întreabă dacă sunt discuții. Dacă nu, supune la vot proiectul: Cine este pentru?

Pentru: 16

Abțineri: 0

Împotrivă: 0

Proiectul a trecut. Solicită trecerea la punct 3 de pe ordinea de zi.

**3. PROIECT DE HOTĂRÂRE privind modificarea și completarea Hotărârii Consiliului Local al Municipiului Pașcani nr 29 din 21.02.2018 privind darea în administrarea Direcției Generale de Asistență Socială și Protecția Copilului Iași, cu titlu gratuit, a terenului situat în str. Morilor (loturile 1,2,3,4,5,6 și 8) în vederea construirii a două case de tip familial, pe toată durata existenței clădirilor**

*Inițiatorul proiectului de hotărâre - Primarul municipiului Pașcani*

Întreabă dacă sunt discuții. Dacă nu, supune la vot proiectul: Cine este pentru?

Pentru: 16

Abțineri: 0

Împotrivă: 0

Proiectul a trecut. Declara închisă ședința la ora 10,51.

**PREȘEDINTE DE ȘEDINȚĂ SECRETARUL MUNICIPIULUI**

**Consilier TOMA ANDREI-CODRIN cons. jr. JITARU IRINA**